Document ID: 31987R3151

*****
ΚΑΝΟΝΙΣΜΟΣ (ΕΟΚ) αριθ. 3151/87 ΤΗΣ ΕΠΙΤΡΟΠΗΣ
της 22ας Οκτωβρίου 1987
σχετικά με τις δηλώσεις αλιευμάτων σκαφών με σημαία κράτους μέλους, που αλιεύουν στην αλιευτική ζώνη ορισμένων αναπτυσσόμενων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2241/87 του Συμβουλίου της 23ης Ιουλίου 1987 περί θεσπίσεως ορισμένων μέτρων ελέγχου των αλιευτικών δραστηριοτήτων (1), και ιδίως το άρθρο 14,
Εκτιμώντας:
ότι η Κοινότητα εφαρμόζει αλιευτικές συμφωνίες με ορισμένες αναπτυσσόμενες χώρες, οι οποίες βασίζονται στην αρχή της χρηματικής αντιστάθμισης των παρεχόμενων αλιευτικών δικαιωμάτων ·
ότι είναι απαραίτητο για την καλή διαχείριση των εν λόγω αλιευτικών συμφωνιών, που συνεπάγονται σημαντική οικονομική δέσμευση για την Κοινότητα όσον αφορά τα αλιευτικά δικαιώματα και συμπεριλαμβάνουν για την Κοινότητα ορισμένες υποχρεώσεις πληροφόρησης σχετικά με τα αλιεύματα, να ενημερώνεται η Επιτροπή σχετικά με τα αποτελέσματα των δραστηριοτήτων των σκαφών με σημαία κράτους μέλους στα ύδατα υπό τη δικαιοδοσία της συμβαλλόμενης χώρας· ότι πρέπει επομένως να θεσπιστεί ένα καθεστώς καταγραφής και κοινοποίησης των στοιχείων των αλιευμάτων·
ότι η Κοινότητα έχει αναλάβει έναντι των σχετικών τρίτων χωρών, στο πλαίσιο των συμφωνιών αυτών, ορισμένες υποχρεώσεις ενημέρωσης σχετικά με τα αλιεύματα που πραγματοποιούνται·
ότι ο κανονισμός (ΕΟΚ) αριθ. 2241/87 προβλέπει όσον αφορά κάθε ιχθυαπόθεμα ή ομάδα ιχθυαποθεμάτων που υπόκεινται σε σύνολο επιτρεπόμενων αλιευμάτων (TAC) ή σε ποσόστωση, διατάξεις που αφορούν κυρίως:
- την τήρηση επί του αλιευτικού σκάφους ημερολογίου πλοίου, στο οποίο οι πλοίαρχοι πρέπει να καταγράφουν τα αλιεύματα,
- την υποβολή δήλωσης εκφόρτωσης μετά από κάθε ταξίδι,
- την ενημέρωση του σχετικού κράτους μέλους σχετικά με κάθε μεταφόρτωση ιχθύων,
- την καταγραφή από τα κράτη μέλη των των εκφορτώσεων στην ξηρά·
ότι, δυνάμει του άρθρου 10 του ιδίου κανονισμού, η εφαρμογή των διατάξεων αυτών πρέπει να επεκταθεί σε ιχθυαποθέματα που δεν υπόκεινται σε TAC και ποσοστώσεις και που αποτελούν αντικείμενο αλιευμάτων από σκάφη της Κοινότητας στα θαλάσσια ύδατα που υπάγονται στην κυριαρχία ή τη δικαιοδοσία των προαναφερθέντων αναπτυσσόμενων χωρών·
ότι πρέπει να προβλεφθεί να κοινοποιούν τα κράτη μέλη τακτικά στην Επιτροπή τις ποσότητες που εκφορτώνονται στην ξηρά και τις άλλες πληροφορίες που συγκεντρώνουν σχετικά με τα εν λόγω αλιεύματα·
ότι η Επιτροπή Διαχείρισης Αλιευτικών Πόρων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι διατάξεις των άρθρων 3, 6, 7 παράγραφοι 1, 3 και 4, και του άρθρου 9 παράγραφοι 1 και 4 του κανονισμού (ΕΟΚ) αριθ. 2241/87 εφαρμόζονται στις δραστηριότητες των σκαφών της Κοινότητας τα οποία αλιεύουν στα θαλάσσια ύδατα που υπάγονται στην κυριαρχία ή τη δικαιοδοσία των αναπτυσσόμενων χωρών, δυνάμει συμφωνίας μεταξύ της Κοινότητας και μιας των εν λόγω χωρών.
2. Ο κατάλογος των χωρών που αναφέρονται στην παράγραφο 1 θα δημοσιευτεί από την Επιτροπή στην Επίσημη Εφημερίδα των Ευρωπαϊκών Κοινοτήτων, σειρά C.
Άρθρο 2
1. Κάθε κράτος μέλος κοινοποιεί στην Κοινότητα, πριν από το τέλος του πρώτου μηνός κάθε ημερολογιακού τριμήνου, τις ποσότητες που έχουν αλιευθεί στις σχετικές αλιευτικές ζώνες και εκφορτωθεί κατά τη διάρκεια του προηγούμενου τριμήνου καθώς και κάθε πληροφορία που έχει ληφθεί βάσει του άρθρου 7 παράγραφος 1 του κανονισμού (ΕΟΚ) αριθ. 2241/87.
2. Τα στοιχεία που κοινοποιούνται βάσει της παραγράφου 1 κατανέμονται σύμφωνα με τους πίνακες που περιέχονται στα παραρτήματα Ι και ΙΙ ανά χώρα και ανά είδος ή ομάδα ειδών για όλα τα ιχθυαποθέματα που αναπτύσσονται στη σχετική αλιευτική ζώνη.
3. Η Επιτροπή ανακοινώνει στα κράτη μέλη τις πληροφορίες που έλαβε βάσει του παρόντος άρθρου.
Άρθρο 3
Ο παρών κανονισμός αρχίζει νβα να ισχύει την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Οκτωβρίου 1987.

Labels: 19
6